КъБР-м и унафэщIхэм ирагъэкIуэкI лъэпкъ политикэр нэгъэсауэ зэпэлъытащ
КъБР-м и Iэтащхьэ Къанокъуэ Арсен хэтащ УФ-м ШынагъуэншагъэмкIэ и советым и секретарь Патрушев Николайрэ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэ Хлопонин Александррэ Пятигорск къалэм щрагъэкIуэкIа зэIущIэм. Абы щытепсэлъыхьащ Кавказ Ищхъэрэм хиубыдэ щIыналъэхэм лъэпкъ зэныкъуэкъуныгъэхэр къыщымыгъэхъунымкIэ дяпэкIи зэфIэгъэкIыпхъэхэм.
«Кавказ Ищхъэрэм ис лъэпкъхэм я зэхущытыкIэхэм иджыри гугъуехь куэд хэлъщ, ауэ 90 гъэхэм щыIахэм хуэдэ зэпэщIэувэныгъэ ткIийхэр абыхэм яку къыдэхъуэркъым. Ар зи фIыщIэр субъект псоми я унафэщIхэм икъукIэ лэжьыгъэшхуэ зэрырагъэкIуэкIырщ», — къыхигъэщхьэхукIащ Патрушев Николай.
Къэгъэлъэгъуапхъэщ Къэбэрдей-Балъкъэрым и унафэщIхэм лъэпкъ политикэр сыт и лъэныкъуэкIи егупсысауэ икIи зэпэлъытауэ зэрырагъэкIуэкIыр. Къэрал властым и органхэр жылагъуэ зэгухьэныгъэхэм быдэу зэрапыщIам къыхэкIыу, лъэпкъхэм я зэхущытыкIэхэр зэIызыгъэхьэнкIэ хъуну сыт хуэдэ Iуэхури тэмэму къызэранэкIыф. Мы IэнатIэм хуэгъэза политикэр республикэм и властхэм зэтрагъэувэ лъэпкъхэр я псэукIэкIи хабзэкIи зэрызэпэгъунэгъур, я къекIуэкIыкIэкIи щыпсэу щIыналъэкIи ахэр зэпыбгъэщхьэхукIыну Iэмал зэримыIэр, ижь-ижьыж лъандэрэ ди лъэпкъхэм мамырыгъэмрэ зэгурыIуэныгъэмрэ пщIэшхуэ зэрыхуащIыр и лъабжьэу.
Лъэпкъ зэмылIэужьыгъуэхэм я лIыкIуэу республикэм щыпсэухэм я зэIущIэхэр къызэрагъэпэщ, ахэр зэкIэлъокIуэ икIи зэщIыгъуу щIалэгъуалэ проект зэмылIэужьыгъуэхэр ягъэзащIэ, а псори хуэунэтIащ адыгэ, балъ-къэр, урыс жылагъуэхэм дэс щIалэгъуалэм я зэпыщIэныгъэхэр гъэбыдэным.
КъБР-м и Iэтащхьэмрэ Правительствэм я пресс-IуэхущIапIэ.
